กยศ.ลุ้นปี'62 ยอดชำระหนี้ทะลุ3หมื่นล.
กยศ.คาดปี 2562 ยอดชำระหนี้ทะลุ 3 หมื่นล้าน พร้อมเตรียมอีก 3 หมื่นล้าน ให้นักเรียน นักศึกษากู้เป็นทุนเรียน 6 แสนราย
21 ก.ย. 2561

กยศ.คาดปี 2562 ยอดชำระหนี้ทะลุ 3 หมื่นล้าน พร้อมเตรียมอีก 3 หมื่นล้าน ให้นักเรียน นักศึกษากู้เป็นทุนเรียน 6 แสนราย
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ในปี 2562 กยศ.เตรียมงบให้กู้ 3 หมื่นล้านบาท แก่นักเรียน นักศึกษาใหม่และเก่า คาดว่ารองรับได้ 6 แสนคน โดย 2 ปีที่ผ่านมา กยศ.ใช้เงินของตัวเอง ไม่ได้ขอเงินงบประมาณในการปล่อยกู้ให้นักเรียนแล้ว
นอกจากนี้ ผลจากการเร่งประชาสัมพันธ์ สร้างจิตสำนึกให้ชำระหนี้ คาดว่าในปี 2562 จะมียอดชำระหนี้เพิ่มมากกว่า 3 หมื่นล้านบาท จากในปี 2561 ที่คาดว่าจะมียอดชำระหนี้ 2.6 หมื่นล้านบาท
สำหรับมาตรการหักบัญชีเงินเดือน คาดว่าจะใช้เวลาประมาณ 2 ปี จึงจะสามารถดึงลูกหนี้ในบริษัทเอกชนเข้าระบบหักเงินเดือนได้หมด
ในขณะเดียวกันได้ประสานกับหน่วยงานที่ครอบครองเลขหมายโทรศัพท์ เพื่อขอข้อมูลจะได้ติดตามทวงหนี้ทางโทรศัพท์และจดหมาย โดยที่ผ่านมา กยศ.มีลูกหนี้ทั้งระบบ 4 ล้านราย แยกเป็นลูกหนี้ที่อยู่ระหว่างชำระหนี้ 3 ล้านราย ในจำนวนนี้มี 2 ล้านรายที่ชำระหนี้ไม่สม่ำเสมอ และลูกหนี้ที่มีคดีอยู่ในชั้นศาล 1.12 ล้านคดี และในปี 2561 กยศ.ได้ ดำเนินการฟ้องร้องคดีกับผู้กู้ที่ผิดนัดชำระหนี้ประมาณ 1.2 แสนราย ซึ่ง มีการติดต่อขอประนีประนอมมากกว่า 80%